open-index/open-wikipedia-markdown huggingface dataset:
Radmila Živković

**Radmila Živković** (Kruševac, 14. januar 1953 – Beograd, 20. septembar 2024) bila je srbijanska pozorišna, televizijska i filmska glumica, poznata po ulogama u filmovima *Sabirni centar*, ''Mrtav 'ladan* i *Zona Zamfirova* te serijama *Srećni ljudi*, *Stižu dolari* i *Ulica lipa*. Dobitnica je nagrada Milivoje Živanović i Žanka Stokić. Glumačku karijeru započela je krajem 60-ih godina 20. stoljeća, nakon čega je ostvarila uloge u više desetina filmova. Među najpoznatijim ostvarenjima izdvajaju se filmovi *Naivko*, *Sabirni centar*, *Mrtav ’ladan* i *Polažajnik*. Široj publici poznata je i po televizijskim ulogama Đilde u seriji *Srećni ljudi* i Jovanke Ljutić u seriji *Stižu dolari*, kao i po glavnoj ulozi u seriji *Ulica lipa*. Posebnu popularnost stekla je ulogom tetke Doke u filmu *Zona Zamfirova*, u kojoj je iskazala izražene komičarske sposobnosti. Treća je dobitnica nagrade "Žanka Stokić".

Tokom karijere ostvarila je zapažene uloge u filmovima *Sok od šljiva*, *Poseban tretman*, *Variola vera*, *Još ovaj put*, *Sabirni centar*, *Uvijek spremne žene*, *Poltron*, *O pokojniku sve najljepše*, *Ledina* i *Zona Zamfirova*. Za pojedine uloge nagrađena je značajnim priznanjima, uključujući Zlatnu arenu u Puli i nagradu "Carica Teodora" u Nišu.

Kao pozorišna glumica nastupala je na scenama Ateljea 212, Pozorišta na Terazijama i Zvezdara teatra, dok je dvadeset godina bila članica Drame Narodnog pozorišta u Beogradu. Dobitnica je nagrade "Milivoje Živanović". Najveći uspjeh u pozorišnoj karijeri ostvarila je 6. februara 2005, kada joj je uručena nagrada "Žanka Stokić", koju su ranije dobile Svetlana Bojković i Milena Dravić. Nagradu je dobila za ulogu Živke Popović u predstavi "*Gospođa ministarka"'', u režiji Jagoša Markovića, koju je s uspjehom izvodila na sceni Narodnog pozorišta u Beogradu.

U februaru 2023. odlikovana je Sretenjskim ordenom drugog stepena.

Iz braka sa snimateljem Predragom Bambićem imala je kćerku Bojanu, glumicu. Također je bila udata za Dragana Mihajlovića.

Preminula je u 72. godini života u Beogradu, što je potvrdilo Narodno pozorište.

## Filmografija 
### Film 
### Televizija 
## Reference 
## Vanjski linkovi 
*

Kategorija:Rođeni 1953.
Kategorija:Umrli 2024.
Kategorija:Biografije, Kruševac
Kategorija:Jugoslavenske glumice
Kategorija:Srbijanske glumice
Bogosava Nikšić

**Bogosava Nikšić** (Zagreb, 13. juni 1950 – Beograd 24. decembar 2008) bila je srbijanska pozorišna, televizijska i filmska glumica.

## Biografija 
Rođena je 9. januara 1929. u Zagrebu gde je pohađala gimnaziju i Državnu trgovačku školu. Glumačku afirmaciju je stekla u Nišu na pozornici Niškog Narodnog pozorišta. U Narodnom pozorištu u Beogradu je igrala od 1954. Njena sestra je bila poznata srpska glumica Snežana Nikšić, a suprug Severin Bijelić, takođe glumac. Sahranjena je 26. decembra 2008. na Novom groblju u Beogradu.

## Filmografija 
### Film 
### Televizija 
## Reference 
## Vanjski linkovi 
*

Kategorija:Rođeni 1950.
Kategorija:Biografije, Zagreb
Kategorija:Jugoslavenske glumice
Kategorija:Srbijanske glumice
Kategorija:Umrli 2008.
Belma Turković

**Belma Turković** bosanskohercegovačka je naučnica i istraživačica u oblasti računarstva i telekomunikacija. Bavi se istraživanjem programabilnih mreža, mreža s niskom latencijom, 5G tehnologije i srodnih oblasti. Zaposlena je u nizozemskoj istraživačkoj organizaciji TNO kao *scientist innovator* u istraživačkoj grupi za mreže.

Magistarski studij završila je na Elektrotehničkom fakultetu u Sarajevu pri Univerzitetu u Sarajevu 2015, nakon čega je nastavila doktorski studij na Tehnološkom univerzitetu u Delftu (TU Delft). Doktorsku disertaciju *Enabling low-latency applications using programmable networks* odbranila je 26. oktobra 2022. na TU Delftu.

U svom istraživačkom radu bavila se, između ostalog, otkrivanjem opterećenih tokova u programabilnom mrežnom hardveru, upravljanjem kvalitetom usluge u mrežama s niskom latencijom i razvojem protokola za kvantni internet. Među njenim zapaženijim radovima su *Sequential Zeroing: Online Heavy-Hitter Detection on Programmable Hardware* iz 2020. i *QuIP: A P4 Quantum Internet Protocol Prototyping Framework* iz 2024.

## Reference 
Kategorija:Bosanskohercegovački naučnici
Adnan Mehonić

**Adnan Mehonić** bosanskohercegovački je naučnik i inženjer iz oblasti nanoelektronike. Vanredni je profesor na University College Londonu (UCL), gdje se bavi istraživanjima memristivnih tehnologija, neuromorfnog računarstva i hardvera za energetski efikasnu umjetnu inteligenciju.

Rođen je u Sarajevu u julu 1987. Dodiplomski studij elektrotehnike završio je 2009. na Elektrotehničkom fakultetu u Sarajevu kao dobitnik Zlatne značke Univerziteta. Nakon toga školovanje je nastavio na UCL-u, gdje je 2010. stekao zvanje magistra nanotehnologije, a 2014. doktorirao.

Njegov istraživački rad usmjeren je na razvoj novih elektroničkih komponenti zasnovanih na memristorima i drugih nanoelektroničkih sistema koji bi mogli omogućiti brže i energetski štedljivije oblike obrade podataka i primjene umjetne inteligencije.

Mehonić je 2017. dobio petogodišnji *Royal Academy of Engineering Research Fellowship*, a 2022. i *Senior Research Fellowship* iste institucije. Na godišnjoj listi *Innovators Under 35* magazina *MIT Technology Review* uvršten je 2021. Evropsko društvo za istraživanje materijala (E-MRS) dodijelilo mu je 2025. nagradu *EU-40 Materials Prize*.

Pored akademskog rada, suosnivač je i tehnički direktor kompanije *Intrinsic Semiconductor Technologies*, nastale na osnovu istraživanja povezanih s memorijskim i računarskim tehnologijama nove generacije.

## Reference 
Kategorija:Bosanskohercegovački naučnici
Kategorija:Biografije, Sarajevo
Kategorija:Rođeni 1987.
Tarik Kupusović

**Tarik Kupusović** bosanskohercegovački je inženjer, univerzitetski profesor i političar. Bio je gradonačelnik Sarajeva od aprila 1994. do marta 1996, u završnoj fazi Opsade Sarajeva.

## Biografija 
Rođen je 1952. u Sarajevu. Završio je studij građevinarstva na Građevinskom fakultetu u Sarajevu 1976, magistrirao je na Sveučilištu u Zagrebu 1983, a doktorirao na Građevinskom fakultetu u Sarajevu 1988.

Kupusović je djelovao u oblasti hidrotehnike i upravljanja vodama. Bio je povezan s Univerzitetom u Sarajevu kao profesor, a u evidencijama naučnoistraživačkog sistema Bosne i Hercegovine navodi se i kao direktor Instituta za hidrotehniku Sarajevo.

## Gradonačelnički mandat 
Na dužnost gradonačelnika Sarajeva došao je u aprilu 1994, naslijedivši Muhameda Kreševljakovića. Mandat mu je trajao do marta 1996, kada ga je naslijedio Rasim Gačanović. Na čelu grada bio je u jednom od najtežih perioda njegove savremene historije, tokom završnih godina Opsade Sarajeva.

U medijskim i univerzitetskim osvrtima navodi se kao ratni gradonačelnik Sarajeva, a učestvovao je i u kasnijim javnim raspravama i publikacijama o gradu, njegovom razvoju i iskustvu opsade.

## Naučni i stručni rad 
Kupusović je autor i koautor stručnih i naučnih radova iz oblasti hidrotehnike, mehanike fluida i upravljanja vodnim resursima. U bibliografskim zapisima zabilježena su i njegova univerzitetska izdanja iz mehanike fluida.

## Reference 
Kategorija:Rođeni 1952.
Kategorija:Biografije, Sarajevo
Kategorija:Gradonačelnici Sarajeva
Kategorija:Bosanskohercegovački političari
Kategorija:Političari Stranke demokratske akcije
Kategorija:Bivši studenti Univerziteta u Sarajevu
Samim Konjicija

**Samim Konjicija** jest bosanskohercegovački elektrotehničar, univerzitetski profesor i istraživač. Povezan je s Elektrotehničkim fakultetom u Sarajevu kao nastavnik na oblasti automatike i elektronike, a u službenim dokumentima Univerziteta u Sarajevu navodi se i kao redovni profesor.

U svom naučnom i stručnom radu bavi se temama iz automatike, optimizacije, ugradbenih sistema i primjene mašinskog učenja u inženjerskim problemima. Na profilu u *BH akademskom imeniku* evidentiran je kao autor i koautor radova iz tih oblasti, uključujući istraživanja iz industrijske vizije, elektroenergetskih sistema i algoritama zasnovanih na neuronskim mrežama.

Konjicija je učestvovao i u akademskim projektima Univerziteta u Sarajevu. Među njima je i Erasmus+ projekat SMEQA, u okviru kojeg je 2024. učestvovao u studijskoj posjeti Sveučilištu u Splitu i Agenciji za nauku i visoko obrazovanje Republike Hrvatske.

Također se navodi među članovima Centra za demografsku genetiku Akademije nauka i umjetnosti Bosne i Hercegovine.

## Reference 
Kategorija:Bosanskohercegovački naučnici
Ljiljana Dragutinović

**Ljiljana Dragutinović** (Prokuplje, 22. septembar 1951) jest srbijanska pozorišna, televizijska i filmska glumica.

## Biografija 
Diplomirala je glumu na Fakultetu dramskih umjetnosti u Beogradu, u klasi profesora Predraga Bajčetića.

Na sceni pozorišta Atelje 212 igra od 1973, a stalni član je postala 1976.

Bila je u braku sa političarem Miloradom Vučelićem, sa kojim ima sina Branislava i kćerku Anu.

## Filmografija 
## Nagrade 
* Glumački par godine: 1978. (zajedno sa Petrom Božovićem; nagrađeni za uloge u TV seriji *Više od igre*)
* Sterijina nagrada za glumačko ostvarenje: 1981. (za ulogu Vinke Kromberg u predstavi Slike žalosnih doživljaja)
* Zlatni ćuran: 2019.
* Zlatni platan: 2025.

## Reference 
## Vanjski linkovi 
*

Kategorija:Rođeni 1950.
Kategorija:Biografije, Prokuplje
Kategorija:Jugoslavenske glumice
Kategorija:Srbijanske glumice
Kategorija:Živi ljudi
Katica Želi

**Katica Želi** (Žabalj, 13. juni 1950) jest srbijanska pozorišna, televizijska i filmska glumica. Glumačku afirmaciju ostvarila je u Narodnom pozorištu u Somboru, dok je zapažene uloge tumačila i u brojnim značajnim domaćim filmskim ostvarenjima. Dobitnica je više prestižnih priznanja, među kojima se izdvajaju Sterijina nagrada za glumačko ostvarenje iz 1976, kao i Statueta "Ćuran" za najbolja glumačka ostvarenja iz 1979.

## Glumačka karijera 
Katica Želi završila je Dramski studio u Novom Sadu, u klasi profesora Dejana Mijača. Najznačajnija umjetnička ostvarenja ostvarila je u pozorištu. Tokom druge polovine 70-ih i 80-ih godina 20. vijeka, u periodu uspona Narodnog pozorišta u Somboru, bila je prvakinja drame i jedan od ključnih nosilaca repertoara ovog uglednog jugoslovenskog teatra. Dobitnica je brojnih priznanja koja se dodjeljuju na domaćoj pozorišnoj sceni.

Sterijinu nagradu osvojila je sa 25 godina za ulogu devojke u predstavi "Ženidba i udadba", prema tekstu Jovana Sterije Popovića, u režiji Dejana Mijača. Predstava je zabilježila veliki uspjeh, sa više od 250 izvođenja. Za naslovnu ulogu u mjuziklu "Andra i Ljubica" nagrađena je Statuetom "Ćuran" na Danima komedije u Jagodini 1979. U okviru iste produkcije gostovala je i na sceni Pozorišta na Terazijama u Beogradu.

Glumačku afirmaciju stekla je u Narodnom pozorištu u Somboru, gde je ostvarila niz zapaženih uloga u predstavama "Mirandolina", "Onda lole izmisle parole", "Šta je to u ljudskom biću što ga vodi prema piću" i "Šumski duh", dok je njena prva uloga bila Pipi Duga Čarapa. Nastupala je i na drugim vojvođanskim scenama, kao i u beogradskim pozorištima, uključujući Pozorište na Terazijama i Atelje 212, te u alternativnim scenskim projektima. Sredinom 80-ih godina opredjelila se za status samostalne dramske umjetnice.

Godine 1981. snimila je gramofonsku ploču za PGP RTS, na kojoj su se nalazile numere iz mjuzikla "Andra i Ljubica", izvođenog na sceni Pozorišta na Terazijama.

## Filmografija 
### Film 
### Televizija 
## Nagrade 
* Statueta Ćuran za najbolja glumačka ostvarenja (1979)
* Sterijina nagrada za glumačko ostvarenje (1976)

## Reference 
## Vanjski linkovi 
*

Kategorija:Rođeni 1950.
Kategorija:Živi ljudi
Kategorija:Biografije, Žabalj
Kategorija:Jugoslavenske glumice
Kategorija:Srbijanske glumice
Benjamin Duraković

**Benjamin Duraković** jest bosanskohercegovački naučnik i univerzitetski profesor. Vanredni je profesor na Internacionalnom univerzitetu u Sarajevu (IUS), gdje djeluje u okviru Fakulteta prirodnih i tehničkih nauka.

Doktorat iz industrijskog inženjeringa stekao je na Internacionalnom univerzitetu u Sarajevu 2016, a zvanje magistra industrijskog inženjeringa i menadžmenta te diplomiranog inžinjera energetike na Univerzitetu u Sarajevu.

Autor je stručnih i naučnih publikacija iz oblasti održivih građevinskih tehnologija i energetike. Među njegovim knjigama izdvajaju se *PCM-Based Building Envelope Systems* iz 2020. i *Zero Energy Buildings* iz 2025, obje u izdanju Springera. Bio je i urednik odnosno član uredništva naučnih časopisa; među ostalim, naveden je kao glavni urednik časopisa *Heritage and Sustainable Development*.

Internacionalni univerzitet u Sarajevu objavio je 2022. da se Duraković nalazi među 2% naučnika u svijetu s najvećim citatnim utjecajem prema Elsevierovoj bazi podataka za cjelokupnu karijeru.

## Reference 
Kategorija:Bosanskohercegovački naučnici
Kategorija:Biografije, Sarajevo
Adnan Ibrahimbegović

**Adnan Ibrahimbegović** bosanskohercegovački je naučnik i inženjer, profesor iz oblasti računarske i strukturne mehanike. Rođen je u Sarajevu 1958. Diplomirao je 1980. na Građevinskom fakultetu u Sarajevu, magistrirao 1984. na Univerzitetu u Zagrebu, a doktorirao 1989. na Univerzitetu Kalifornije (Berkeley) iz oblasti računarske mehanike.

Bio je profesor na Univerzitetu u Sarajevu te istraživač i profesor na više evropskih visokoškolskih ustanova. Od 2014. vodi katedru za računarsku mehaniku na Université de Technologie de Compiègne u Francuskoj, a od 2015. ima status senior člana francuskog Institut Universitaire de France.

Njegov naučni rad vezan je za računarsku mehaniku, mehaniku čvrstih tijela, nelinearnu analizu, višeskalne modele i numeričke metode u inženjerstvu. Dobitnik je Humboldtove nagrade za istraživanje, a izabran je i za člana Akademije nauka i umjetnosti Bosne i Hercegovine te za člana Academia Europaea.

## Reference 
Kategorija:Rođeni 1958.
Kategorija:Biografije, Sarajevo
Kategorija:Bosanskohercegovački naučnici
Kategorija:Članovi ANUBiH
Ajša Rakiševa

**Ajša Rakiševa**, () rođena 5. maja 2002. u Semipalatinsku je kazahstanska biatlonka.

## Karijera 
### Olimpijske igre 
Rakiševa je nastupila samo jednom na olimpijskim igarama i to na ZOI 2026. U pojedinačnoj konkurenciji najbolji joj je rezultat 86-o mjesto na ZOI 2026. u utrci utrci na 15&nbsp;km, kada je s devet promašaja zaostala 12:37.2&nbsp;min iza pobjednice francuske biatlonke Julia Simon, koja je završila utrku s jednim promašajem. Najbolji rezultat u štafetnim utrkama joj je 21-o mjesto na ZOI 2026. u mješovitoj štafeti s Vladislavom Kirejevim, Asetom Djusenovim i Milanom Genevom, kada su pretečeni za jedan krug od pobjedničke francuske štafete u sastavu: Éric Perrot, Quentin Fillon Maillet, Lou Jeanmonnot i Julia Simon

### Svjetska prvenstva 
Ajša Rakiševa je nastupila na jedom Svjetskom prvenstvu i to na SP 2025, ali nije osvojila ni jednu medalju. Najbolji rezultat u pojedinačnoj konkurenciji joj je bilo 85-o mjesto na SP 2025. u utrci na 15&nbsp;km, kada je s četiri promašaja i 4:45.1&nbsp;min zaostatka bila iza pobjednice Justine Braisaz-Bouchet. U ekipnim utrkama najbolji joj je rezultat 22-o mjesto na SP 2025. u štafeti s Polinom Jegorovom, Galinom Višnjevskom-Šeporenko i Arinom Krjukovom, kada su za jedan krug pretečeni od pobjedničke francuske štafete u sastavu: Lou Jeanmonnot, Sophie Chauveau, Justine Braisaz-Bouchet i Julia Simon.

### Svjetski kup 
Prvi nastup u Svjetskom kupu imala je 7. marta 2025. u sezoni 2024/25. u češkom Novém Městu na Moravě u utrci na 7,5&nbsp;km kada je osvojila 88-o mjesto s jednim promašajem i zaostatkom od 3:12.1&nbsp;min iza pobjednice, norveške biatlonke Ingrid Landmark Tandrevold. Najbolji nastup u karijeri joj je 85-o mjesto u utrci na 12,5&nbsp;km u sezoni 2025/26. u češkom Novém Městu na Moravě, kada je s pet promašaja i zaostatkom od 7:43.81&nbsp;min bila iza pobjednice, francuske biatlonke Justine Braisaz-Bouchet; a u štafeti 19-o mjesto u finskom Kontiolahtiju 8. marta 2026. u sezoni 2025/26. s Darjom Kliminom, Milanom Genevom i Laurom Kinjbajevom, kada su pretečeni za jedan krug.

## Privatni život 
## Napomene 
## Reference 
## Vanjski linkovi 
* 
* 

Kategorija:Rođeni 2002.
Kategorija:Biografije, Semipalatinsk
Kategorija:Kazahstanski biatlonci
Kategorija:Kazahstanski olimpijci u biatlonu
Kategorija:Aktivni biatlonci
Kategorija:Biatlonci na Zimskim olimpijskim igrama 2026.
Kategorija:Živi ljudi
Zijo Pašić

**Zijo Pašić** (rođen 1936. u Čajniču) bosanskohercegovački je elektrotehničar, univerzitetski profesor i akademik. Redovni je član Akademije nauka i umjetnosti Bosne i Hercegovine (ANUBiH) i profesor emeritus Univerziteta u Sarajevu.

Osnovnu školu i gimnaziju završio je u Visokom, a elektrotehniku je diplomirao u Zagrebu 1961. Postdiplomski studij pohađao je u Beogradu, dok je habilitacioni rad odbranio 1970, a doktorsku disertaciju 1971. na Elektrotehničkom fakultetu u Sarajevu.

Na Elektrotehničkom fakultetu u Sarajevu izabran je za predavača 1966, za docenta 1971, za vanrednog profesora 1977, a za redovnog profesora 1981. Pored univerzitetskog rada, od 1963. do 1992. bio je angažiran i u Energoinvestu, u Istraživačko-razvojnom centru za automatiku i Tvornici sekundarne opreme, gdje je radio na istraživačko-razvojnim poslovima u oblasti automatike i elektroenergetskih sistema.

Tokom opsade Sarajeva ostao je u gradu, a od 1992. do kraja 2000. obavljao je dužnost dekana Elektrotehničkog fakulteta u Sarajevu. U tom periodu radio je na očuvanju kontinuiteta nastavnog i naučnog rada Fakulteta te na obnovi stručnih i naučnih skupova iz oblasti informacionih i komunikacijskih tehnologija i telekomunikacija.

Njegov naučni i stručni rad vezan je za sintezu kompleksnih elektroničkih struktura, sisteme sa promjenljivom strukturom te upravljanje i zaštitu elektroenergetskih sistema. U ANUBiH je izabran za dopisnog člana 1995, a za redovnog 2005; bio je i generalni sekretar Akademije.

## Reference 
Kategorija:Rođeni 1936.
Kategorija:Biografije, Čajniče
Kategorija:Bosanskohercegovački naučnici
Kategorija:Članovi ANUBiH
Asif Šabanović

**Asif Šabanović** jest bosanskohercegovački naučnik i univerzitetski profesor iz oblasti elektrotehnike, robotike, mehatronike i automatike. Redovni je član Akademije nauka i umjetnosti Bosne i Hercegovine (ANUBiH), u kojoj od 2021. obavlja dužnost generalnog sekretara.

## Život i obrazovanje 
Rođen je 1946. u Uvorićima kod Visokog. Gimnaziju je završio u Visokom 1965. Na Elektrotehničkom fakultetu u Sarajevu diplomirao je 1970, magistrirao 1975. i doktorirao 1979. Kasnije je djelovao i na Sabancı University u Istanbulu te na Internacionalnom univerzitetu u Sarajevu, gdje je predstavljen kao profesor emeritus.

U stručnom i naučnom radu bavio se sistemima upravljanja, energetskom elektronikom, robotikom i mehatronikom.

## Članstvo i priznanja 
Za dopisnog člana ANUBiH u Odjeljenju tehničkih nauka izabran je 2012, a za redovnog člana 2018. Od 2021. generalni je sekretar Akademije.

## Reference 
Kategorija:Rođeni 1946.
Kategorija:Biografije, Visoko
Kategorija:Bosanskohercegovački naučnici
Kategorija:Članovi ANUBiH
Kategorija:Bivši studenti Univerziteta u Sarajevu
Mehmed Kantardžić

**Mehmed Kantardžić** (Sarajevo, 1948) bosanskohercegovački je naučnik iz oblasti računarske nauke, mašinskog učenja i rudarenja podataka. Bio je nastavnik na Univerzitetu u Sarajevu, a potom profesor na Univerzitetu u Louisvilleu u Sjedinjenim Američkim Državama.

Osnovnu i srednju školu završio je u Sarajevu. Na Univerzitetu u Sarajevu stekao je diplomu iz elektrotehnike 1972, magistrirao računarsku nauku 1976. i doktorirao 1980.

Za domaćeg člana Akademije nauka i umjetnosti Bosne i Hercegovine u Odjeljenju tehničkih nauka izabran je 2019.

## Reference 
Kategorija:Bosanskohercegovački naučnici
Kategorija:Članovi ANUBiH
Kategorija:Biografije, Sarajevo
Kategorija:Rođeni 1948.
Dženana Husremović

**Dženana Husremović** bosanskohercegovačka je psihologinja i univerzitetska profesorica. Profesorica je na Odsjeku za psihologiju Filozofskog fakulteta Univerziteta u Sarajevu, a u mandatu 2024–2028. obavlja dužnost prorektorice za nastavu i studentska pitanja Univerziteta u Sarajevu.

Rođena je u Zenici, gdje je završila osnovnu školu i gimnaziju. Diplomirala je psihologiju na Univerzitetu u Sarajevu 2001, magistrirala 2006, a doktorat iz psiholoških nauka stekla je 2011. na Filozofskom fakultetu u Sarajevu.

Na Filozofskom fakultetu u Sarajevu predaje u oblasti psihologije. Na službenoj stranici fakulteta navedena je kao profesorica iz područja društvenih nauka, u polju psihologije. U svom radu bavila se temama iz psihometrije, psihosocijalnih faktora na radnom mjestu, obrazovanja i socijalne traume.

Objavila je knjigu *Osnove psihometrije: za studente psihologije* te učestvovala u pripremi i uređivanju stručnih i naučnih publikacija iz oblasti psihologije.

## Reference 
Kategorija:Bosanskohercegovački psiholozi
Kategorija:Biografije, Zenica
Senka Mesihović-Dinarević

**Senka Mesihović-Dinarević** bosanskohercegovačka je ljekarica, univerzitetska profesorica i akademkinja, specijalizirana za pedijatriju, dječiju kardiologiju i ehokardiografiju. Dopisna članica Akademije nauka i umjetnosti Bosne i Hercegovine (ANUBiH) postala je 2008, a kasnije je izabrana za redovnu članicu te ustanove.

Rođena je u Sarajevu, gdje je završila osnovnu i muzičku školu te Prvu gimnaziju. Na Medicinskom fakultetu u Sarajevu diplomirala je 1982. kao studentica generacije. Magistarski stepen stekla je 1985, a doktorat 1991. Na predmetu pedijatrija izabrana je za redovnu profesoricu 2016.

U okviru ANUBiH djeluje u Odjeljenju medicinskih nauka i učestvuje u radu odbora i projekata iz oblasti kardiovaskularne medicine.

## Reference 
Kategorija:Rođeni 1958.
Kategorija:Bosanskohercegovački ljekari
Kategorija:Bosanskohercegovački naučnici
Kategorija:Članovi ANUBiH
Kategorija:Biografije, Sarajevo
Isak Karabegović

**Isak Karabegović** bosanskohercegovački je mašinski inženjer, univerzitetski profesor i naučnik čiji je rad vezan za robotiku, mehatroniku i industrijsku automatizaciju. Dopisni je član Akademije nauka i umjetnosti Bosne i Hercegovine (ANUBiH) od 2018.

Rođen je u Bihaću 1955. Diplomirao je 1978. na Mašinskom fakultetu u Sarajevu, magistrirao 1982. na Fakultetu strojarstva i brodogradnje Univerziteta u Zagrebu, a doktorirao 1989. iz oblasti mašinstva na Univerzitetu u Sarajevu.

U akademskoj karijeri obavljao je više nastavnih i rukovodnih dužnosti. Bio je dekan Više tehničke škole u Banjoj Luci od 1982. do 1986, dekan Mašinskog fakulteta u Bihaću od 1995. do 1997. i prvi rektor Univerziteta u Bihaću od 1997. do 2001.

Karabegović se ubraja među pionire razvoja robotike u Bosni i Hercegovini. Osnivač je Društva za robotiku u Bosni i Hercegovini, u kojem od 2003. obavlja dužnost generalnog sekretara.

Autor je i koautor brojnih knjiga, naučnih članaka i konferencijskih radova iz oblasti tehničkih nauka. Među priznanjima koja su mu dodijeljena nalazi se i Geneva International Trophy for Technology and Quality iz 2003.

## Reference 
Kategorija:Rođeni 1955.
Kategorija:Biografije, Bihać
Kategorija:Bosanskohercegovački naučnici
Kategorija:Članovi ANUBiH
Ahmed Kovačević

**Ahmed Kovačević** jest bosanskohercegovački naučnik i profesor mašinstva, poznat po radu u oblasti kompresorske tehnologije, modeliranja i projektovanja mašina s pozitivnim pomakom. Redovni je profesor na City St George's, University of London i domaći član Akademije nauka i umjetnosti Bosne i Hercegovine (ANUBiH).

Diplomirao je na Mašinskom fakultetu u Sarajevu 1986. Nakon toga radio je na Univerzitetu u Sarajevu, a 1989. prešao je na tadašnji Fakultet elektrotehnike i mašinstva u Tuzli, gdje je učestvovao u razvoju Odsjeka mašinstva. Na City University London prešao je 1998, a doktorirao je 2002. u oblasti modeliranja kompresora metodama numeričke mehanike fluida. Za redovnog profesora izabran je 2008.

Na Cityju je obavljao više akademskih i istraživačkih dužnosti, uključujući funkcije Howden/RAEng Chair in Compressor Technology i direktora Centra za kompresorske tehnologije. Njegov istraživački rad usmjeren je na numeričko modeliranje, analizu, projektovanje i primjenu vijčanih i drugih kompresorskih sistema, uz saradnju s industrijom na razvoju održivijih i efikasnijih rješenja.

Objavio je veći broj naučnih radova, knjiga i poglavlja u knjigama te je autor više patenata. Dobitnik je nagrade James Clayton za 2020, koju dodjeljuje Institution of Mechanical Engineers. Za domaćeg člana ANUBiH izabran je 2022, a za člana Kraljevske akademije za inženjerstvo Ujedinjenog Kraljevstva (FREng) 2023.

## Reference 
Kategorija:Bosanskohercegovački naučnici
Kategorija:Članovi ANUBiH
Enver Zerem

**Enver Zerem** bosanskohercegovački je ljekar, naučnik i akademik. Specijalist je interne medicine te subspecijalist gastroenterologije i hepatologije. Redovni je član Akademije nauka i umjetnosti Bosne i Hercegovine (ANUBiH) i univerzitetski profesor.

## Biografija 
Rođen je 1953. u Glodnici kod Jablanice. Prema podacima ANUBiH, redovni je profesor Medicinskog fakulteta u Tuzli i Univerziteta u Mostaru.

## Naučni rad 
Zeremov stručni i naučni rad vezan je prvenstveno za bolesti probavnog sistema, naročito za gastroenterologiju, hepatologiju i klinička istraživanja akutnog pankreatitisa.

Objavljivao je i radove iz scijentometrije i vrednovanja naučnog rada.

## Reference 
Kategorija:Rođeni 1953.
Kategorija:Bosanskohercegovački ljekari
Kategorija:Bosanskohercegovački naučnici
Kategorija:Članovi ANUBiH
Kategorija:Biografije, Jablanica
Lejla Kapur-Pojskić

**Lejla Kapur-Pojskić** (rođena kao **Lejla Pojskić**; Sarajevo, 14. august 1976.) bosanskohercegovačka je genetičarka, biologinja i univerzitetska profesorica. Naučna je savjetnica i šefica Laboratorije za humanu genetiku pri Institutu za genetičko inženjerstvo i biotehnologiju u Sarajevu Univerziteta u Sarajevu.

## Biografija 
Osnovni, magistarski i doktorski studij završila je na Prirodno-matematičkom fakultetu u Sarajevu. Diplomirala je biologiju 2000, magistrirala biološke nauke 2004, a doktorirala biološke nauke 2007. 

Na Institutu za genetičko inženjerstvo i biotehnologiju zaposlena je od 2000, najprije kao istraživač-saradnik, zatim kao viši istraživač-saradnik, naučni saradnik, viši naučni saradnik i naučna savjetnica. Na istoj ustanovi vodi Laboratoriju za humanu genetiku. Prema univerzitetskom izvještaju za izbor u zvanje redovnog profesora, bila je osnivačica i voditeljica te laboratorije od 2005.

Bila je gostujuća profesorica na Internacionalnom univerzitetu u Sarajevu od 2007. do 2009. U stručnim i naučnim organizacijama djelovala je i kroz Udruženje genetičara u Bosni i Hercegovini, gdje je prema dostupnim podacima bila predsjednica Skupštine 2013–2018, a potom predsjednica Upravnog odbora. Učestvovala je i u radu Akademije nauka i umjetnosti Bosne i Hercegovine kroz Centar za demografsku genetiku.

## Naučni i nastavni rad 
Oblasti njenog profesionalnog interesa jesu humana molekularna genetika i biotehnologija. U njenom naučnom radu zastupljene su teme iz molekularne genetike, psihijatrijske genetike, genetičkih polimorfizama, rijetkih bolesti i translacijskih primjena biotehnologije.

Bila je autorica i koautorica većeg broja naučnih radova, poglavlja i univerzitetskih publikacija. Među publikacijama povezanim s njenim radom nalaze se *Uvod u psihijatrijsku genetiku* i *Laboratorijske tehnologije u molekularnoj biologiji*. Prema izvještaju komisije Prirodno-matematičkog fakulteta, do 2021. mentorirala je više doktorskih, magistarskih, master i diplomskih radova te učestvovala u domaćim i međunarodnim projektima, uključujući mreže COST Action.

## Reference 
Kategorija:Rođeni 1976.
Kategorija:Biografije, Sarajevo
Kategorija:Bosanskohercegovački naučnici
Kategorija:Bosanskohercegovački biolozi
Kategorija:Bosanskohercegovački genetičari
Husref Tahirović

**Husref Tahirović** (Tuzla, 1943) bosanskohercegovački je ljekar, pedijatar, univerzitetski profesor i akademik Akademije nauka i umjetnosti Bosne i Hercegovine (ANUBiH).

Osnovno i srednje obrazovanje završio je u Tuzli, a medicinu je diplomirao na Medicinskom fakultetu Univerziteta u Sarajevu 1975. Na Univerzitetu u Tuzli doktorirao je 1988, a u zvanje profesora izabran je 1989. Na Medicinskom fakultetu u Tuzli i u zdravstvenim ustanovama u Tuzli obavljao je više nastavnih i stručnih dužnosti, uključujući mjesto direktora Klinike za dječije bolesti od 1985. do 2001. i od 2003. do 2009, te dužnost dekana Medicinskog fakulteta od 2001. do 2005. Također je direktor Centra za koordinaciju medicinskih istraživanja pri Odjeljenju medicinskih nauka ANUBiH.

Tahirovićev stručni i naučni rad vezan je prvenstveno za pedijatriju i pedijatrijsku endokrinologiju. Objavio je veliki broj naučnih i stručnih radova, kao i više knjiga i monografija.

Pored medicinskih tema, bavio se i historijom medicine. Autor je knjige *Dr. Isak Samokovlija – Život u bijelom mantilu*, objavljene u izdanju ANUBiH.

## Reference 
Kategorija:Rođeni 1943.
Kategorija:Bosanskohercegovački ljekari
Kategorija:Članovi ANUBiH
Kategorija:Biografije, Tuzla
Šaćir Filandra

**Šaćir Filandra** (Crnići kod Stoca, 1961) bosanskohercegovački je sociolog, politolog i univerzitetski profesor. Profesor je na Fakultet političkih nauka u Sarajevu Univerziteta u Sarajevu, gdje predaje predmete iz oblasti političke filozofije, sociologije jezika, politika identiteta i socijalne filozofije.

Diplomirao je na Odsjeku za filozofiju i sociologiju Filozofskog fakulteta u Sarajevu 1985, a doktorirao je iz oblasti savremene političke filozofije. U zvanje redovnog profesora izabran je 2008. Bio je i gostujući predavač na Univerzitetu Yale te pomoćnik predavača na Otvorenom univerzitetu za jugoistočnoevropske studije u Budimpešti.

U javnosti je poznat po radovima o bošnjačkom političkom i kulturnom identitetu, historiji političkih ideja i savremenim društvenim procesima u Bosni i Hercegovini. Autor je više knjiga, među kojima su *Bošnjaci i moderna* (1996), *Bošnjačka politika u XX stoljeću* (1998) i *Bošnjaci nakon socijalizma* (2012).

Filandra je bio predsjednik Preporoda 2001. do 2010. Učestvuje i u radu Akademije nauka i umjetnosti Bosne i Hercegovine kroz njena naučna tijela.

## Djela 
* *Bošnjaci i moderna* (1996)
* *Bošnjačka politika u XX stoljeću* (1998)
* *Bošnjaci nakon socijalizma* (2012)

## Reference 
Kategorija:Rođeni 1961.
Kategorija:Biografije, Stolac
Kategorija:Bosanskohercegovački sociolozi
Kategorija:Bošnjaci
Semir Vranić

**Semir Vranić** (Trebinje, 10. oktobar 1974) bosanskohercegovački je patolog i univerzitetski nastavnik. Bavi se patologijom, posebno dijagnostičkom i molekularnom patologijom. Dopisni je član Akademije nauka i umjetnosti Bosne i Hercegovine (ANUBiH).

Diplomirao je na Medicinskom fakultetu Univerziteta u Sarajevu 2004. Specijalizaciju iz patologije završio je 2011, a doktorat iz patologije stekao 2012. na Medicinskom fakultetu u Zagrebu.

Radio je kao patolog na Kliničkom centru Univerziteta u Sarajevu, a potom i kao nastavnik na više visokoškolskih ustanova. Od 2017. povezan je s College of Medicine pri Qatar University u Dohi, gdje je napredovao do zvanja vanrednog profesora patologije.

Vranićev naučni rad obuhvata istraživanja iz tumorske i molekularne patologije, naročito biomarkera i dijagnostike različitih vrsta karcinoma. Prema podacima ANUBiH-a, do januara 2024. objavio je više od 230 naučnih radova u međunarodnim biomedicinskim časopisima. Bio je uvršten i na listu *The Pathologist Power List 2016* među istaknute mlade patologe.

Za dopisnog člana ANUBiH-a izabran je u decembru 2022.

## Reference 
Kategorija:Rođeni 1974.
Kategorija:Biografije, Trebinje
Kategorija:Bosanskohercegovački liječnici
Kategorija:Bosanskohercegovački naučnici
Kategorija:Članovi ANUBiH
Aida Hodžić

**Aida Hodžić** (Visoko, 10. januar 1965) bosanskohercegovačka je veterinarka i univerzitetska profesorica. Redovni je profesor na Veterinarskom fakultetu u Sarajevu, gdje je povezana s oblašću temeljnih nauka veterinarske medicine.

Rođena je u Visokom. Završila je Klasičnu gimnaziju u Visokom, a potom Veterinarski fakultet u Sarajevu 1988. Na istom fakultetu završila je postdiplomski studij iz oblasti hrane i ishrane životinja, magistrirala 1999. i doktorirala 2003.

Akademsku karijeru ostvarila je na Veterinarskom fakultetu Univerziteta u Sarajevu. Obavljala je i rukovodne dužnosti u okviru Univerziteta u Sarajevu, uključujući funkcije prodekanice za nastavu i studentska pitanja na Veterinarskom fakultetu te prorektorice za nastavu i studentska pitanja Univerziteta u Sarajevu.

## Reference 
Kategorija:Bosanskohercegovački naučnici
Kategorija:Biografije, Visoko
Kategorija:Rođeni 1965.
Emira Kahrović

**Emira Kahrović** (rođena 29. jula 1954. u Travniku) bosanskohercegovačka je hemičarka, univerzitetska profesorica i dopisna članica Akademije nauka i umjetnosti Bosne i Hercegovine (ANUBiH).

Osnovnu školu i Treću gimnaziju završila je u Sarajevu. Studij hemije na Prirodno-matematičkom fakultetu u Sarajevu upisala je 1973, a diplomirala 1977. iz oblasti anorganske hemije. Postdiplomski studij završila je na Prirodoslovno-matematičkom fakultetu Sveučilišta u Zagrebu, gdje je 1988. stekla zvanje magistra prirodnih znanosti, dok je doktorat hemijskih nauka odbranila 1997. na Univerzitetu u Sarajevu.

Na Prirodno-matematičkom fakultetu Univerziteta u Sarajevu zaposlena je od 1979, na Katedri za opću i anorgansku hemiju. U zvanje redovne profesorice za oblast anorganske hemije izabrana je 2011, a zvanje profesor emeritus stekla je 2022. Objavila je i poglavlje *Ruthenium Compounds with Schiff Bases: Design and Promising Applications of Salicylideneimine Complexes* u knjizi *Ruthenium: Synthesis, Physicochemical Properties and Applications*.

Za dopisnu članicu ANUBiH izabrana je 2022. u Odjeljenje prirodnih i matematičkih nauka.

## Reference 
Kategorija:Rođeni 1954.
Kategorija:Biografije, Travnik
Kategorija:Bosanskohercegovački hemičari
Kategorija:Bosanskohercegovački naučnici
Kategorija:Članovi ANUBiH
Esad Boškailo

**Esad Boškailo** (rođen 1959. u Počitelju) bosanskohercegovačko-američki je psihijatar, pisac i univerzitetski nastavnik. Poznat je po radu u oblasti traume i mentalnog zdravlja te po knjizi *Wounded I Am More Awake: Finding Meaning After Terror*, koju je napisao s američkom novinarkom Julijom Lieblich.

Diplomirao je na Medicinskom fakultetu u Sarajevu 1984, nakon čega je radio kao ljekar opće prakse. Tokom rata u Bosni i Hercegovini bio je zatočen u šest logora, a to iskustvo postalo je jedno od središnjih polazišta njegova kasnijeg profesionalnog i publicističkog rada.

Nakon odlaska u Sjedinjene Američke Države nastavio je medicinsku karijeru i specijalizirao psihijatriju u Phoenixu, u saveznoj državi Arizona. Djelovao je kao univerzitetski nastavnik na Univerzitetu u Arizoni, a njegovi radovi objavljivani su i u stručnim medicinskim publikacijama.

Kao autor i javni govornik bavi se posljedicama rata, posttraumatskim stresnim poremećajem, oporavkom preživjelih i odnosom između medicine, traume i ljudskih prava. Njegova autobiografsko-dokumentarna knjiga *Wounded I Am More Awake* privukla je pažnju zbog svjedočenja o logorima u Bosni i Hercegovini i promišljanja o mogućnosti oporavka nakon teškog nasilja.

## Reference 
Kategorija:Rođeni 1959.
Kategorija:Biografije, Čapljina
Kategorija:Bosanskohercegovački ljekari
Kategorija:Bosanskohercegovački psihijatri
Kategorija:Bosanskohercegovački pisci
Kategorija:Američki psihijatri
Kategorija:Američki pisci
Kategorija:Američki ljekari
Nermina Zaimović-Uzunović

**Nermina Zaimović-Uzunović** (Sarajevo, 14. februar 1954) jest bosanskohercegovačka političarka, univerzitetska profesorica i doktorica tehničkih nauka. Bila je poslanica u Predstavničkom domu Parlamentarne skupštine BiH, a povezuje se i s akademskim radom na Mašinskom fakultetu u Zenici i Univerzitetu u Zenici. Članica je Socijaldemokratske partije Bosne i Hercegovine (SDP BiH).

## Biografija 
Rođena je u Sarajevu, a osnovnu školu i gimnaziju završila je u Zenici. Na Mašinskom fakultetu u Sarajevu diplomirala je 1977. na odsjeku proizvodnog mašinstva. Magistarski rad iz oblasti konstruiranja mašina odbranila je 1985. na Mašinskom fakultetu u Mostaru, a doktorirala je 1993. na Mašinskom fakultetu Univerziteta u Sarajevu, stekavši zvanje doktora tehničkih nauka.

Od 1977. do 1978. bila je zaposlena u Željezari Zenica, a od 1978. radila je na Mašinskom fakultetu u Zenici. U nastavnom procesu birana je u sva zvanja od asistenta do redovne profesorice, a 2004. izabrana je u zvanje redovne profesorice za naučnu oblast mjerenja i upravljanja kvalitetom. Predavala je na dodiplomskim i postdiplomskim studijima na univerzitetima u Sarajevu, Tuzli, Mostaru, Bihaću i Zenici. Tokom mandata bila je članica Komisije za ostvarivanje ravnopravnosti spolova i Komisije za vanjsku trgovinu i carine.

U maju 2015. izabrana je za predsjednicu Foruma žena SDP-a BiH.

## Reference 
Kategorija:Rođeni 1954.
Kategorija:Biografije, Sarajevo
Kategorija:Političari iz Sarajeva
Kategorija:Bosanskohercegovački političari
Kategorija:Političari Socijaldemokratske partije Bosne i Hercegovine
Enes Pašalić

**Enes Pašalić** jest matematičar i istraživač u oblasti kriptografije. Redovni je profesor i istraživač na Univerzitetu Primorske, gdje djeluje u okviru Fakulteta za matematiku, prirodne nauke i informacijske tehnologije (UP FAMNIT) i Instituta Andrej Marušič (UP IAM), a ujedno vodi Centar za kriptografiju.

Pašalićev istraživački rad obuhvata kriptografiju, analizu, algebru te primijenjenu i računsku matematiku, s posebnim naglaskom na dizajn i analizu simetričnih šifara i na kriptografski relevantne diskretne kombinatorne strukture, naročito Booleove funkcije. Prema službenoj biografskoj bilješci Univerziteta Primorske, ubraja se među vodeće istraživače u području dizajna i analize simetričnih šifara te proučavanja kriptografski zanimljivih kombinatornih struktura.

Doktorirao je na Univerzitetu u Lundu disertacijom *On Boolean Functions in Symmetric-Key Ciphers*. U nastavnom radu bio je i nosilac predmeta *Izabrana poglavlja iz kriptografije* na doktorskom studiju matematičkih nauka Prirodno-matematičkog fakulteta Univerziteta u Sarajevu.

Među njegovim zapaženim doprinosima navodi se učešće u razvoju S-box primitive za novi standard šifriranja korišten u 3G mobilnim mrežama, kao i u strujnoj šifri SNOW 3G za standard 3GPP. Bio je i suurednik zbornika *Cryptography and Information Security in the Balkans*, objavljenog u seriji *Lecture Notes in Computer Science*.

Za svoj naučni rad dobio je Nagradu za naučnu izvrsnost Univerziteta Primorske 2017. i Zoisovu nagradu 2019. za vrhunska naučna dostignuća u kriptografiji i diskretnoj matematici.

## Odabrani radovi 
* *On Boolean Functions in Symmetric-Key Ciphers* (doktorska disertacija, 2003)
* Muratović-Ribić, Amela; Pašalić, Enes: *A note on complete polynomials over finite fields and their applications in cryptography* (2014)
* Bajrić, Samed; Pašalić, Enes; Muratović-Ribić, Amela; Gangopadhyay, Sugata: ''On generalized bent functions with Dillon's exponents'' (2014)

## Reference 
Kategorija:Bosanskohercegovački matematičari
Kategorija:Kriptografi
Kategorija:Matematičari
Kategorija:Živi ljudi
Namik Hrle

**Namik Hrle** (Banja Luka, 1956) bosanskohercegovački je softverski inženjer i tehnološki stručnjak koji djeluje u okviru kompanije IBM. Poznat je po radu u oblastima baza podataka, obrade podataka i umjetne inteligencije, kao i po tome što je nosilac titule *IBM Fellow*, najvišeg tehničkog priznanja u toj kompaniji. Inostrani je član Akademije nauka i umjetnosti Bosne i Hercegovine (ANUBiH).

## Biografija 
Rođen je 1956. u Banjoj Luci, gdje je završio osnovnu školu i gimnaziju. Nakon toga otišao je u Zagreb, gdje je diplomirao na Prirodoslovno-matematičkom fakultetu, na odsjeku praktične matematike. Kasnije je magistrirao računarske nauke na Elektrotehničkom fakultetu u Sarajevu.

Prije dolaska u IBM radio je u Zagrebu kao programer i sistemski analitičar. Početkom 1989. preselio se u Sydney, gdje je radio u razvoju sistemskog softvera, a 1995. u Njemačku. Krajem 1998. prihvatio je ponudu za stalni angažman u IBM-u.

Titulu *IBM Fellow* dobio je 2014, kada je uvršten među IBM-ove nove nosioce tog priznanja. U javnim biografijama navodi se i kao autor ili koautor više od 70 patenata iz područja informacionih tehnologija.

Njegov stručni rad povezuje se s razvojem rješenja za baze podataka, poslovne aplikacije, digitalnu transformaciju i primjenu umjetne inteligencije u velikim organizacionim sistemima.

## ANUBiH 
Na skupštini ANUBiH-a 2022. izabran je za inostranog člana te institucije. U aktivnostima Akademije učestvovao je i kao predavač na skupovima posvećenim savremenim trendovima u informacijskoj tehnologiji i razvoju računarstva.

## Reference 
Kategorija:Rođeni 1956.
Kategorija:Biografije, Banja Luka
Kategorija:Bosanskohercegovački naučnici
Izet Smajević

**Izet Smajević** (Visoko, 18. august 1952) bosanskohercegovački je mašinski inženjer, univerzitetski profesor i član Akademije nauka i umjetnosti Bosne i Hercegovine.

Dodiplomski studij završio je 1976. na Mašinskom fakultetu u Sarajevu, gdje je magistrirao 1984. i doktorirao 1990. Profesionalnu karijeru započeo je u privredi, radeći kao inženjer u Termoelektrani Kakanj, a kasnije je obavljao i rukovodne dužnosti u energetskom sektoru.

Objavio je više naučnih i stručnih radova te učestvovao u izradi knjiga i studija iz oblasti energetike. Među njegovim zapaženijim djelima nalazi se univerzitetski udžbenik *Toplotne turbomašine*, koji je koautor s Kemalom Hanjalićem.

## Reference 
Kategorija:Bosanskohercegovački naučnici
Kategorija:Članovi ANUBiH
Kategorija:Rođeni 1952.
Kategorija:Biografije, Visoko
Elvis Ahmetović

**Elvis Ahmetović** (Gojsalići, Kladanj, 1973) bosanskohercegovački je naučnik i univerzitetski profesor iz oblasti hemijskog inženjerstva. Redovni je profesor na Tehnološkom fakultetu u Tuzli i dopisni član Akademije nauka i umjetnosti Bosne i Hercegovine (ANUBiH).

## Biografija 
Osnovnu školu završio je u Stariću, a srednju u Kladnju. Na Univerzitetu u Tuzli diplomirao je 1998, magistrirao 2002. i doktorirao 2005. Između 1999. i 2017. napredovao je od asistenta do redovnog profesora na Tehnološkom fakultetu Univerziteta u Tuzli. Bio je i prodekan za nastavu i studentska pitanja na tom fakultetu.

Kao stipendista i gostujući istraživač ili profesor boravio je, između ostalog, na Carnegie Mellon University, Univerzitetu u Mariboru, University of Bremen, Lappeenranta University of Technology i drugim visokoškolskim ustanovama u Evropi i Sjedinjenim Američkim Državama.

Za dopisnog člana ANUBiH-a u Odjeljenju tehničkih nauka izabran je u decembru 2022.

## Naučni rad 
Ahmetovićev istraživački rad vezan je za analizu, sintezu i dizajniranje hemijskih procesa, procesnu integraciju, integraciju vode i energije, održivi razvoj, zeleno inženjerstvo i matematičko programiranje. Prema biografskim podacima objavljenim na stranici Univerziteta u Tuzli, autor je sedam knjiga i više od 100 naučnih radova.

Dobitnik je više priznanja za naučni rad, uključujući federalne nagrade za nauku koje su mu dodijeljene 2021. i 2022.

## Reference 
Kategorija:Rođeni 1973.
Kategorija:Biografije, Kladanj
Kategorija:Bosanskohercegovački naučnici
Kategorija:Bosanskohercegovački hemičari
Kategorija:Članovi ANUBiH
Marina Katnić-Bakaršić

**Marina Katnić-Bakaršić** (Sarajevo, 19. juni 1960) bosanskohercegovačka je lingvistica, univerzitetska profesorica i dopisna članica Akademije nauka i umjetnosti Bosne i Hercegovine (ANUBiH). Redovna je profesorica na Filozofskom fakultetu Univerziteta u Sarajevu, a njena naučna interesovanja obuhvataju stilistiku, pragmalingvistiku, semiotiku i kritičke diskursne studije.

Na Filozofskom fakultetu u Sarajevu studirala je slavenske jezike i književnosti od 1979. do 1982. Postdiplomski studij iz lingvistike završila je 1987. na Filološkom fakultetu u Beogradu, a doktorirala je 1991. na Filozofskom fakultetu u Sarajevu disertacijom *Sintaksičko-stilističke osobine gradacije u ruskom i srpskohrvatskom jeziku*.

Prema podacima Filozofskog fakulteta u Sarajevu, redovna je profesorica u oblasti humanističkih nauka, a u njenom nastavnom i istraživačkom radu posebno su zastupljeni jezici i književnost, nauka o književnosti, komparativna književnost, slavistika, rusistika i lingvistika.

## Djela 
* *Gradacija (Od figure do jezičke kategorije)* (1996)
* *Stilistika* (2001)
* *Stil, kultura, semiotika* (2019)

## Reference 
Kategorija:Rođeni 1960.
Kategorija:Biografije, Sarajevo
Kategorija:Bosanskohercegovački lingvisti
Kategorija:Članovi ANUBiH
Sulejman Redžić

**Sulejman Redžić** (1. februar 1954, Jajce, NR Bosna i Hercegovina, FNRJ – 21. januar 2013, Sarajevo, Bosna i Hercegovina) bio je bosanskohercegovački botaničar, biolog, ekolog i univerzitetski profesor. Bio je redovni profesor na Prirodno-matematičkom fakultetu Univerziteta u Sarajevu i dopisni član Akademije nauka i umjetnosti Bosne i Hercegovine (ANUBiH).

Završio je osnovnu školu i gimnaziju u Jajcu, a studij biologije, eksperimentalni smjer, na Prirodno-matematičkom fakultetu u Sarajevu 1977. Na istom fakultetu završio je i postdiplomski studij iz ekologije i zaštite životne sredine, magistrirao 1982. i doktorirao 1990. pod mentorstvom Radomira Lakušića.

Dodatno se usavršavao u više naučnoistraživačkih ustanova i botaničkih vrtova u Evropi, uključujući ustanove u Zagrebu, Edinburghu, Cambridgeu, Uppsali, Rimu, Kopenhagenu, Grazu, Istanbulu i Pisi.

Njegova naučna interesovanja obuhvatala su ekologiju, biogeografiju i zaštitu životne sredine, a posebno istraživanja flore, vegetacije, endemizma i biodiverziteta planinskih područja Bosne i Hercegovine i Dinarida. Rukovodio je brojnim međunarodnim, regionalnim i lokalnim projektima, učestvovao na velikom broju naučnih skupova te objavio više od 220 naučnih radova i niz stručno-popularnih tekstova.

Bio je dekan Prirodno-matematičkog fakulteta u Sarajevu i osnivač Centra za ekologiju i prirodne resurse pri tom fakultetu, kao i Laboratorije za palinologiju, prve takve laboratorije u Bosni i Hercegovini.

Pored akademskog rada bio je aktivan i u javnom životu. Obavljao je dužnost predsjednika asocijacije nezavisnih intelektualaca *Krug 99*, a u medijima i javnim nastupima često je govorio o društvenim, obrazovnim i okolišnim pitanjima u Bosni i Hercegovini.

## Reference 
Kategorija:Rođeni 1954.
Kategorija:Umrli 2013.
Kategorija:Biografije, Jajce
Kategorija:Bosanskohercegovački botaničari
Kategorija:Bosanskohercegovački biolozi
Kategorija:Članovi ANUBiH
Kategorija:Bivši studenti Univerziteta u Sarajevu
Ferdo Bašić

**Ferdo Bašić** (Broćanac kod Posušja, 1. januara 1945) hrvatski je agronom, pedolog i univerzitetski profesor, poznat po istraživanjima tla, gospodarenja tlom i zaštite tla. Bio je profesor na Agronomskom fakultetu u Zagrebu, a 2011. izabran je u počasno zvanje profesora emeritusa Univerziteta u Zagrebu. Redovni je član Hrvatske akademije znanosti i umjetnosti od 2014, a inostrani član Akademije nauka i umjetnosti Bosne i Hercegovine od 2018.

Bašić je rođen u Broćancu kod Posušja, a odrastao je u Iloku, gdje je završio osnovno i srednje obrazovanje. Nakon rada kao poljoprivredni tehničar u Vojvodini i u Županji, 1966. upisao je studij agronomije u Zagrebu. Diplomirao je ratarstvo na Poljoprivrednom fakultetu u Zagrebu 1970, a doktorirao na Poljoprivrednom fakultetu u Sarajevu 1984.

Po završetku studija radio je na zagrebačkom Poljoprivrednom fakultetu, zatim u Institutu za pedologiju u Zagrebu kao asistent za genezu i kartografiju tla, a od 1973. do 1984. na Višoj poljoprivrednoj školi u Križevcima. Od 1984. do umirovljenja 2010. djelovao je na Agronomskom fakultetu u Zagrebu, gdje je 1996. postao redovni profesor, a 2011. profesor emeritus.

Njegov naučni rad obuhvata tlo, pedologiju, agroekologiju i održivo gospodarenje tlom. Sudjelovao je u izradi Opće pedološke karte Hrvatske u mjerilu 1 : 50 000, doprinio razvoju zagrebačke škole gospodarenja tlom te radio na agroekološkoj valorizaciji agrosfere Hrvatske i poljoprivrednoj regionalizaciji. Objavio je više od 250 naučnih radova te više knjiga i udžbenika, među kojima su *Pedologija* (1976), *Pšenica: put do visokih prinosa* (1988), *Teške kovine u poljoprivrednom tlu* (1998), *Temelji uzgoja bilja* (2010) i *Tla Hrvatske* (2013).

Za svoj rad dobio je Godišnju državnu nagradu za znanost 2002. i Državnu nagradu za znanost za životno djelo 2009.

## Reference 
Kategorija:Rođeni 1945.
Kategorija:Biografije, Posušje
Kategorija:Hrvatski naučnici
Kategorija:Članovi HAZU
Kategorija:Članovi ANUBiH